บอร์ดตลท.ตั้ง‘สมพล’นั่งประธาน
บอร์ดตลาดหลักทรัพย์มีมติตั้ง &#8220;สมพล&#8221; เป็นประธานบอร์ดต่ออีกวาระ พร้อมดัน &#8220;ชนิตร&#8221; ขึ้นเป็นรองผู้จัดการ
18 ส.ค. 2554

บอร์ดตลาดหลักทรัพย์มีมติตั้ง “สมพล” เป็นประธานบอร์ดต่ออีกวาระ พร้อมดัน “ชนิตร” ขึ้นเป็นรองผู้จัดการ 
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ที่ประชุมคณะกรรมการตลาดหลักทรัพย์มีมติเลือกนายสมพล เกียรติไพบูลย์ ให้ดำรงตำแหน่งประธานกรรมการตลาดหลักทรัพย์ต่อไปอีกหนึ่งวาระ โดยมีผลตั้งแต่วันที่ 17 ส.ค.2554-14 ส.ค. 2556
นอกจากนี้ คณะกรรมการมีมติแต่งตั้งนายชนิตร ชาญชัยณรงค์ ผู้ช่วยผู้จัดการกลุ่มงานผู้ออกหลักทรัพย์และบริษัทจดทะเบียน เป็นรองผู้จัดการสายงานผู้ออกหลักทรัพย์และบริษัทจดทะเบียน ส่วนนายศักรินทร์ ร่วมรังษี ผู้ช่วยผู้จัดการสายงานกำกับตลาด ยังคงดำรงตำแหน่งผู้ช่วยผู้จัดการต่อไป
แหล่งข่าวจากผู้บริหาร ตลท. เปิดเผยว่า ปี 2554 มีรองผู้จัดการที่เกษียณอายุ 2 คน คือ นายสุทธิชัย จิตรวาณิช รองผู้จัดการ สายงานกฎหมาย และนายพันธ์ศักดิ์ เวชอนุรักษ์ รองกรรมการผู้อำนวยการ สถาบันกองทุนเพื่อพัฒนาตลาดทุน (CMDF) ซึ่งขณะนี้อยู่ระหว่างสรรหาผู้ที่จะมาดำรงตำแหน่งแทน
นอกจากนี้ อาจมีการเพิ่มตำแหน่งผู้ช่วยผู้จัดการอีก 4 ตำแหน่ง จากปัจจุบันที่มีอยู่แล้ว 8 ตำแหน่ง